“พาณิชย์” เผยมูลค่าค้าชายแดน-ผ่านแดน ม.ค.-ก.พ.63 หดตัว 6.4% หลังเผชิญวิกฤต “โควิด-19”
"กระทรวงพาณิชย์" เผยมูลค่าการค้าชายแดน-ผ่านแดน ม.ค.-ก.พ.63 หดตัว 6.4% หลังเผชิญวิกฤต "โควิด-19"
"กระทรวงพาณิชย์" เผยมูลค่าการค้าชายแดน-ผ่านแดน ม.ค.-ก.พ.63 หดตัว 6.4% หลังเผชิญวิกฤต "โควิด-19"
31 มี.ค. 2563

นายกีรติ รัชโน อธิบดีกรมการค้าต่างประเทศ กระทรวงพาณิชย์ เปิดเผยว่า สถิติการค้าชายแดนและผ่านแดนของไทย 2 เดือนแรกของปี 2563 (ม.ค.-ก.พ.) มีมูลค่ารวมทั้งสิ้น 171,314 ล้านบาท ลดลง 6.46% แบ่งเป็นการส่งออก 117,946 ล้านบาท ลดลง 6.10% และการนำเข้า 53,368 ล้านบาท ลดลง 7.25% เกินดุลการค้า 64,578 ล้านบาท
ทั้งนี้ หากพิจารณาในด้านการค้าชายแดน พบว่า มาเลเซียยังคงเป็นคู่ค้าอันดับหนึ่ง มูลค่า 62,807 ล้านบาท ลดลง 10.48% เป็นการส่งออก 41,131 ล้านบาท ลดลง 3.21% นำเข้า 21,676 ล้านบาท ลดลง 21.65%
รองลงมาคือ สปป.ลาว มูลค่า 43,717 ล้านบาท ลดลง 14.04% กัมพูชา มูลค่า 33,904 ล้านบาท เพิ่มขึ้น 15.66% และเมียนมา มูลค่า 30,885 ล้านบาท ลดลง 5.89%
ขณะที่การค้าผ่านแดนไปยังสิงคโปร์ มีมูลค่าสูงสุด 14,089 ล้านบาท เพิ่มขึ้น 28.68% เป็นการส่งออก 5,689 ล้านบาท เพิ่มขึ้น 41.00% นำเข้า 8,400 ล้านบาท เพิ่มขึ้น 21.49%
รองลงมา คือ จีนตอนใต้ มูลค่า 12,256 ล้านบาท ลดลง 27.34% และเวียดนาม มูลค่า 6,898 ล้านบาท ลดลง 46.47%
อย่างไรก็ตาม เมื่อพิจารณาเป็นรายประเทศ พบว่า มูลค่าการส่งออกด้านกัมพูชา การค้ายังคงขยายตัวสูงขึ้น โดยการส่งออกเพิ่มขึ้นถึง 14.86% โดยเฉพาะเครื่องดื่มไม่มีแอลกอฮอล์ รถยนต์ อุปกรณ์และส่วนประกอบ และสินค้าปศุสัตว์อื่นๆ
ด้าน สปป.ลาว สถานการณ์การค้ายังคงขยายตัว โดยเฉพาะการส่งออกเครื่องคอมพิวเตอร์ เครื่องดื่มไม่มีแอลกอฮอล์ และน้ำมันดีเซล
ส่วนเมียนมา มูลค่าการส่งออกยังคงขยายตัว ซึ่งส่วนใหญ่เป็นสินค้าน้ำมันดีเซล เครื่องดื่มไม่มีแอลกอฮอล์ และผ้าผืนและด้าย
ขณะที่มาเลเซีย นับเป็นประเทศที่การค้ายังคงขยายตัวสูงขึ้นอย่างต่อเนื่อง โดยเฉพาะสินค้ายางพารา ผลิตภัณฑ์ยาง เครื่องคอมพิวเตอร์ อุปกรณ์และส่วนประกอบ เป็นต้น
นายกีรติ กล่าวเพิ่มเติมว่า จากผลกระทบของการระบาดของไวรัสโควิด-19 ทางกรมฯ จำเป็นต้องเลื่อนการจัดงานมหกรรมการค้าชายแดน ในวันที่ 28 – 31 มีนาคม 2563 ณ อำเภออรัญประเทศ จังหวัดสระแก้ว ออกไปก่อน หากผ่านพ้นวิกฤตไวรัสโควิด-19 แล้ว กรมฯ จะดำเนินการแจ้งให้ทราบโดยเร็ว
ส่วนในระยะต่อไป กรมฯ มีแผนการจัดงานมหกรรมการค้าชายแดนในอีกหลายจังหวัด อาทิ เชียงราย นครพนม ตาก และยะลา ซึ่งหวังว่าจะช่วยเพิ่มมูลค่าการค้าชายแดนได้เป็นอย่างดี หลังผ่านพ้นวิกฤตไวรัสโควิด-19 นี้ไปแล้ว